United States ho hlophisitsoe libaka tse 127 tsa ho paka phatlalatsa litoropong tse khōlō tse 14. Likhoeling tse supileng tse qalang selemo sa tšebeletso sa 2015, ho ile ha qaloa lithuto tsa Bibele tse 8 445! Mokhoa ona oa ho paka o boetse o thusitse batho ba bangata ba neng ba se ba khaolitse ho kopanela le phutheho hore ba khutlele borapeling ba ’nete. Ka mohlala, monna e mong ea bitsoang Terry o ne a shebile ka thahasello tafole ea rōna ea lingoliloeng Los Angeles, California, kahoo banyalani ba Lipaki ba neng ba le tafoleng eo ba ile ba mo botsa hore na o kile a bala lingoliloeng tsa rōna. O ile a hlalosa hore ke Paki ea Jehova empa o ne a qetile lilemo tse ka bang ’nè a khaolitse ho kopanela le phutheho. Banyalani bao ba ile ba mo balla Ezekiele 34:11 ’me ba e tšohla le eena, moo Jehova a reng: “Ke tla batla linku tsa ka ’me ke li hlokomele.” Ba ile ba mo bolella ka websaete ea rōna le ka Khaso ea JW. Hoseng ho latelang Terry o ile a ngolla mor’abo rōna molaetsa oa e-mail, a hlalosa hore metsotsoana e seng mekae pele a bona tafole eo ea ho paka, o ne a kōpile Molimo hore a mo tšoarele ka hore ebe o hlokomolohile liboka tsa phutheho. O ne a bile a kōpile hore a thusoe ho atamela haufi le Jehova. Terry o re: “Eaba le ntumelisa ka botsoalle. Le ile la mpalla temana eo e khothatsang eaba le mpha boitsebiso boo ke bo hlokang hore ke khutlele mokhatlong oa Jehova. E ne e le karabo ea thapelo ea ka.”